ระเบียบ ก.พ. ว่าด้วยทุนของรัฐบาล (ฉบับที่ 2) พ.ศ. 2550

ระเบียบ ก
ระเบียบ ก.พ.
ว่าด้วยทุนของรัฐบาล (ฉบับที่
๒)
พ.ศ. ๒๕๕๐
 

โดยที่เป็นการสมควรแก้ไขเพิ่มเติมระเบียบ
ก.พ. ว่าด้วยทุนของรัฐบาลให้เหมาะสมกับสภาพการณ์ปัจจุบัน

อาศัยอำนาจตามความในมาตรา
๘ (๑๐) แห่งพระราชบัญญัติระเบียบข้าราชการพลเรือน พ.ศ. ๒๕๓๕ ก.พ. จึงออกระเบียบไว้
ดังต่อไปนี้

ข้อ ๑ ระเบียบนี้เรียกว่า ระเบียบ ก.พ.
ว่าด้วยทุนของรัฐบาล (ฉบับที่ ๒) พ.ศ. ๒๕๕๐

ข้อ ๒[๑] ระเบียบนี้ให้ใช้บังคับตั้งแต่บัดนี้เป็นต้นไป

ข้อ ๓ ให้ยกเลิกความในคำปรารภของระเบียบ ก.พ. ว่าด้วยทุนของรัฐบาล
พ.ศ. ๒๕๓๕ และให้ใช้ความต่อไปนี้แทน
โดยที่รัฐบาลมีความจำเป็นที่จะต้องได้มาซึ่งผู้มีความรู้ความสามารถสูงเข้ารับราชการเพื่อพัฒนาประเทศให้เจริญก้าวหน้ายิ่งขึ้น
จึงเป็นหน้าที่ของสำนักงาน ก.พ. ที่จะต้องพิจารณาจัดสรรทุนของรัฐบาลเพื่อการศึกษาหรือฝึกอบรมของผู้รับทุนในสาขาวิชาต่างๆ
หรือเพื่อชดเชยค่าใช้จ่ายในการศึกษาของผู้รับทุนที่จะสนองความต้องการกำลังคนของกระทรวง
ทบวง
กรมฝ่ายพลเรือนตามโครงการหรือแผนงานให้สอดคล้องกับนโยบายของรัฐบาลและแผนพัฒนาเศรษฐกิจและสังคมแห่งชาติ
สรรหาผู้มีความรู้ความสามารถมารับทุนของรัฐบาล ตลอดจนดูแลจัดการการศึกษาของผู้รับทุนของรัฐบาล
และจัดสรรผู้รับทุนของรัฐบาลที่สำเร็จการศึกษาแล้วเข้ารับราชการให้เป็นไปอย่างเหมาะสมและเกิดประโยชน์สูงสุดแก่ทางราชการ

ข้อ ๔ ให้ยกเลิกความในข้อ ๓ ของระเบียบ ก.พ. ว่าด้วยทุนของรัฐบาล
พ.ศ. ๒๕๓๕ และให้ใช้ความต่อไปนี้แทน
ข้อ ๓ ในระเบียบนี้
ทุนของรัฐบาล หมายความว่า ทุนที่ได้มาจากเงินงบประมาณแผ่นดินและทุนที่ได้จากแหล่งทุนอื่นที่
ก.พ. กำหนดเป็นทุนของรัฐบาลซึ่งจัดสรรเพื่อการศึกษาหรือฝึกอบรมหรือเพื่อชดเชยค่าใช้จ่ายในการศึกษาของผู้รับทุน
ทั้งนี้ โดยมุ่งสนองความต้องการกำลังคนของส่วนราชการ
ทุนกลาง หมายความว่า ทุนของรัฐบาลที่ยังไม่ได้จัดสรรผู้รับทุนให้แก่ส่วนราชการใดส่วนราชการหนึ่งโดยเฉพาะ
ส่วนราชการ หมายความว่า กระทรวง ทบวง กรมฝ่ายพลเรือน

ข้อ ๕ ให้ยกเลิกความในข้อ ๕ ของระเบียบ ก.พ. ว่าด้วยทุนของรัฐบาล
พ.ศ. ๒๕๓๕ และให้ใช้ความต่อไปนี้แทน
ข้อ ๕ ให้สำนักงาน ก.พ. ขอตั้งงบประมาณประจำปีรวมทั้งจัดหาทุนจากแหล่งทุนอื่นนำมาจัดสรรเป็นทุนเพื่อการศึกษาหรือฝึกอบรมของผู้รับทุนของรัฐบาลในสาขาวิชาต่างๆ
ที่จะศึกษาหรือฝึกอบรมในประเทศหรือต่างประเทศหรือเพื่อชดเชยค่าใช้จ่ายในการศึกษาของผู้รับทุน
ทั้งนี้ โดยมุ่งสนองความต้องการกำลังคนของส่วนราชการให้สอดคล้องกับนโยบายและแผนการจัดสรรทุนของรัฐบาลที่
ก.พ. กำหนด

ข้อ ๖ ให้ยกเลิกความในข้อ ๗ ของระเบียบ ก.พ. ว่าด้วยทุนของรัฐบาล
พ.ศ. ๒๕๓๕ และให้ใช้ความต่อไปนี้แทน
ข้อ ๗
การจัดสรรทุนของรัฐบาลเพื่อส่งผู้รับทุนไปศึกษาหรือฝึกอบรม ณ ต่างประเทศหรือเพื่อชดเชยค่าใช้จ่ายในการศึกษาของผู้รับทุน
ให้คำนึงถึงความจำเป็นและความต้องการของทางราชการเพื่อให้ได้มาซึ่งผู้มีความรู้ในสาขาวิชาและระดับการศึกษาที่ไม่มีการเรียนการสอนในประเทศ
หรือมีแต่ไม่เพียงพอกับความต้องการของทางราชการ หรือระดับความรู้ ความก้าวหน้าทางวิชาการยังไม่สูงพอหรือเพื่อให้ได้มาซึ่งผู้มีความรู้ความเข้าใจในภาษา
ขนบธรรมเนียม ประเพณี และวัฒนธรรมของประเทศนั้นๆ อย่างลึกซึ้ง และให้มีผู้ศึกษาในหลายประเทศเพื่อให้เกิดความหลากหลายทางวิชาการและนำความก้าวหน้าทางวิชาการและเทคโนโลยีของแต่ละประเทศมาใช้ในการพัฒนาประเทศ

ข้อ ๗ ให้ยกเลิกความในข้อ ๙ ของระเบียบ ก.พ. ว่าด้วยทุนของรัฐบาล
พ.ศ. ๒๕๓๕ และให้ใช้ความต่อไปนี้แทน
ข้อ ๙ ให้สำนักงาน ก.พ. เลือกสรรผู้มีความรู้ความสามารถเหมาะสมเพื่อรับทุนของรัฐบาลด้วยวิธีการสอบแข่งขันหรือวิธีการอื่นใดที่
ก.พ. เห็นว่าเหมาะสมเพื่อให้ได้ผู้รับทุนของรัฐบาลตามจำนวนทุนที่จัดสรรไว้ ทั้งนี้ โดยคำนึงถึงความเสมอภาค ในโอกาส ความเป็นธรรม
ความเร่งด่วน ความรู้ความสามารถ และคุณสมบัติที่จำเป็นของผู้รับทุนที่จะสามารถปฏิบัติงานของทางราชการตามแผนงานหรือโครงการที่กำหนดไว้ได้
ตลอดจนพันธะต่าง ๆ ที่มีอยู่

ข้อ ๘
ให้ยกเลิกความในข้อ ๑๑ ของระเบียบ ก.พ. ว่าด้วยทุนของรัฐบาล พ.ศ. ๒๕๓๕
และให้ใช้ความต่อไปนี้แทน
ข้อ ๑๑ ให้เป็นหน้าที่ของสำนักงาน
ก.พ. ที่จะประสานเพื่อให้ส่วนราชการเจ้าสังกัดกับผู้รับทุนของรัฐบาลสามารถติดต่อทำความเข้าใจซึ่งกันและกัน
เพื่อให้การศึกษาหรือฝึกอบรมหรือการรับราชการหรือการปฏิบัติงานของทางราชการของผู้รับทุนของรัฐบาลเป็นประโยชน์และตรงกับความต้องการในการใช้กำลังคนของส่วนราชการอย่างดีที่สุด
ภายใต้กฎ ระเบียบ และแนวทางปฏิบัติที่ ก.พ. กำหนด


ประกาศ ณ วันที่ ๑๘
ตุลาคม พ.ศ. ๒๕๕๐
โฆสิต ปั้นเปี่ยมรัษฎ์
รองนายกรัฐมนตรี
ประธาน ก.พ.

















































[๑]
ราชกิจจานุเบกษา เล่ม ๑๒๔/ตอนพิเศษ ๑๖๕ ง/หน้า ๔/๓๐ ตุลาคม ๒๕๕๐